Lewis bly die koning van kwalifisering | Netwerk24
Lewis bly die koning van kwalifisering
Deur Dirk Jordaan 25 Oktober 2020 00:03
'n Mens begin wonder wat die beroepswedders deesdae doen as dit by Formule Een kom.
Dalk kan jy geld wed op wie in die laaste drie plekke vir 'n Grand Prix kwalifiseer, want hulle kan sekerlik nie sinvolle wedsyfers gee vir wie voor gaan wegspring nie.
Lewis Hamilton neem vandag vir die 97ste keer in sy loopbaan die voorste wegspringplek in. Dit is ook sy sesde spoorsnyer-plek uit 11 renne vanjaar.
Asof dit nie reeds bewys hy is die koning van kwalifisering nie, het sy vertoning gister dit net weer onderstreep.
Sy Mercedes-spanmaat, Valtteri Bottas, het letterlik die hele naweek verrigtinge op die Portimao-baan in Portugal oorheers. Hy het in oefensessie na oefensessie die beste tyd opgestel, asook in die tweede kwalifiseringsessie.
Dit het gelyk of Hamilton nie dieselfde gevoel vir die baan het nie, veral nadat hy in die derde oefensessie van die baan gery het – iets wat die Brit nie sommer doen nie.
Selfs in die derde, en bepalende, kwalifiseringsessie waaraan net die toptien deelneem, het die Fin die vinnigste tyd opgestel.
Hy het oorheers tot minder as 'n minuut voordat die geruite vlag die einde van verrigtinge aangekondig het.
Toe kom Hamilton met 'n finale maak-die-sak-houtskool-leeg-op-die-vuur-rondte vorendag en klop sy spanmaat met 'n tiende van 'n sekonde.
As Bottas Spaans was en nie die Finne se gelykmatige, pragmatiese geaardheid gehad het nie, sou hy sweerlik uit frustrasie sy helm tot anderkant die paviljoen gegooi het.
Max Verstappen (Red Bull) spring weer derde weg en Charles Leclerc het 'n heel skaflike vierde wegspringplek vir Ferrari verseker.
Hamilton het daarna gesê hulle het tydens die laaste sessie albei vir 'n tweede keer met mediumsagte bande uitgegaan op die baan. Bottas het gekies om net een baie vinnige rondte op te stel, terwyl hy besluit het om vroeër uit te gaan en meer rondtes af te lê. Sy bande was letterlik beter "ingery" teen die tyd dat hy by sy blitsrondte gekom het.
Hamilton se ervaring, tesame met sy bondels talent, maak van hom almal se Nemesis. Ook sy spanmaat s'n.
Dié voorste wegspringplek bied natuurlik aan hom die kans om vandag sy en Michael Schumacher se gedeelde rekord van 91 oorwinnings in die mees mededingende en moeilikste klas van motorsport te breek.